25/10/2017 | Administración LocalMunicipal
Ribeira
Aprobación definitiva ordenanza expedición tarxeta de armas e da súa utilización

Ref/Secretaría Xeral/Zak Laredo Andradas ANUNCIO: Públicase o texto íntegro da Ordenanza reguladora da expedición de tarxetas de armas e da súa utilización do Concello de Riveira, unha vez aprobada de xeito definitivo ós efectos prevsitos no artigo 70.2 da Lei 7/85, de 2 de abril, reguladora das bases do réxime local, en relación co artigo 49 do mesmo corpo legal ORDENANZA REGULADORA DA EXPEDICIÓN DE TARXETAS DE ARMAS E DA SÚA UTILIZACIÓN CAPÍTULO 1.- DISPOSICIÓNS XERAIS Artigo 1. Constitúe o obxecto da presente Ordenanza a regulación dos expedientes de concesión da tarxeta de armas polo Concello de Riveira, de acordo co disposto no Real Decreto 137/1993, de 29 de xaneiro, polo que se aproba o Regulamento de armas. Artigo 2.2.1.- As armas obxecto de regulación pola presente Ordenanza son as seguintes: • Armas de cuarta categoría, que son as accionadas por aire ou outro gas comprimido, non asimiladas a escopetas, entre as que se comprenden: 1. Carabinas e pistolas, de tiro semiautomático e de repetición, e revólveres de dupla acción.2. Carabinas e pistolas, de ánima lisa ou raiada e dun só tiro, e revólveres de acción simple.3. Armas de uso lúdico-deportivo.2.2.–Considéranse armas semiautomáticas aquelas que, unha vez cargado o seu depósito de munición e introducido o primeiro cartucho na recámara, basta o movemento do gatillo para que se produzan disparos sucesivos.2.3.–O réxime aplicable ás armas de categoría 4.3 cuxo sistema de disparo é automático será o establecido para o de categoría 4.1 2.4.–O réxime aplicable ás armas de categoría 4.3 cuxo sistema de disparo sexa accionado por resorte será o establecido para o de categoría 4.2 Artigo 3. Todas as armas referidas na presente ordenanza deberán contar coas correspondentes marcas de fábrica e numeración correlativa por tipo de arma de conformidade co vixente Regulamento de armas. CAPÍTULO 2.- SOBRE A TENENCIA E O USO Artigo 4.4.1.–As tarxetas de armas serán concedidas e retiradas, no seu caso, pola Alcaldía-Presidencia do Concello de Riveira aos cidadáns que se encontren empadroados no termo municipal, previa consideración da conduta e os seus antecedentes. A súa validez queda limitada ao propio termo municipal de Riveira.4.2.–Toda persoa física ou xurídica que posúa algunha arma regulada no presente Regulamento, está obrigada: a) A gardala en lugar seguro e adoptar as medidas necesarias para evitar a súa perda ou subtracción. b) A presentar as armas e a súa documentación ás autoridades gobernativas ou aos seus axentes, sempre que isto lles sexa requirido. c) A declarar inmediatamente, ante a Alcaldía-Presidencia a perda, destrución ou subtracción das armas e/ou da súa documentación. Artigo 5.5.1.- Os usuarios das armas deberán estar en todo momento en condicións de controlalas.5.2.- Queda prohibido portar, exhibir ou usar as armas: • Sen necesidade ou de modo neglixente ou temerario. • Mentres se utilizan cascos ou auriculares conectados con aparatos receptores ou reprodutores de sons. • Baixo os efectos de bebidas alcohólicas, estupefacientes, estimulantes ou outras substancias análogas. • Fóra do domicilio sen estar acompañadas da súa correspondente Tarxeta de Armas. • En establecementos públicos e lugares de reunión, concentración, recreo ou entretemento, salvo nos lugares onde se realicen as actividades de uso debidamente autorizadas. Artigo 6.6.1.- As armas obxecto da presente Ordenanza só poderán utilizarse nos polígonos, galerías ou campos de tiros ou espazos idóneos para tal efecto.6.2.- Baixo ningún concepto esta práctica de tiro se realizará nos cascos de poboación deste termo municipal, e a distancia mínima de calquera edificación será de 300 metros; polo tanto, queda terminantemente prohibido o uso de armas dentro da poboación e circular por esta coas armas cargadas, debendo ir estas desmontadas, sen o cargador colocado para o seu uso nin batería conectada ou sistema de propulsión cargado, colocado ou cheo e dentro das súas caixas ou fundas.6.3.– Para a realización de actividades lúdico-deportivas deberase contar coa pertinente autorización da Alcaldía-Presidencia. Previamente as persoas interesadas deberán solicitar a dita autorización xuntando a esta a seguinte documentación: – Permiso expreso e por escrito do titular do terreo, sexa de ben público ou privado. – Memoria descritiva da actividade, na cal deberá constar o calendario de actividades, horarios e listaxe coa información dos participantes. – Póliza de responsabilidade civil e patrimonial. Artigo 7.7.1.-Na presenza ou proximidade doutras persoas, deberán actuar coa dilixencia e precaucións necesarias e comportarse de forma que non poidan causar perigo, danos, prexuízos ou molestias a terceiras persoas ou aos seus bens.7.2.- Queda terminantemente prohibida a caza, ou actividade análoga, coas armas obxecto do presente Regulamento ou disparar as ditas armas contra animais ou plantas calquera que sexa a súa propiedade ou situación no termo municipal.7.3.- Queda igualmente prohibido utilizar como branco, sinais, postes do tendido eléctrico ou telefónico, ou en xeral, calquera outro obxecto útil ou edificación pública ou privada. Artigo 8. Cando as armas sexan utilizadas por menores de idade deberán ir acompañados polo pai, a nai ou persoa que exerza a patria potestade ou a tutela sobre o menor. Artigo 9. Para a tenencia das armas de 4ª categoría, cada arma deberá estar documentada coa súa correspondente guía de pertenza así como a correspondente tarxeta de armas expedida pola Alcaldía-Presidencia deste municipio segundo se recolle no capítulo 105 do Real Decreto 137/1993, de 29 de xaneiro, polo que se aproba o Regulamento de armas. Artigo 10.10.1.- O máximo de armas que pode posuír cada interesado así como a validez da tarxeta de armas, veñen determinados polo tipo de arma incluída dentro da 4ª categoría, conforme á seguinte escala: A) Número de armas: • 4ª-1, un máximo de 6 armas. • 4ª-2, número ilimitado de armas. B) Validez da tarxeta: • 4ª-1, cinco anos. • 4ª-2, permanente.10.2.- Non obstante, a Alcaldía-Presidencia poderá limitar ou reducir, tanto o número de armas que pode posuír cada persoa interesada coma o tempo de validez das tarxetas, tendo en conta as circunstancias locais e persoais que concorran. Artigo 11. Co obxecto de facilitarlles o coñecemento da presente Ordenanza aos interesados solicitarase ás armerías do municipio a entrega dunha copia desta aos compradores das armas incluídas na súa regulación. En calquera caso, coas tarxetas de armas que expida o Concello entregarase unha copia da ordenanza. CAPÍTULO 3. PROCEDEMENTO DE SOLICITUDE, CONCESIÓN E RENOVACIÓN Artigo 12. Son requisitos imprescindibles para a obtención ou renovación da tarxeta de armas: • Que conste a inscrición da persoa solicitante no padrón de habitantes do Concello de Riveira. • Ter 14 anos de idade feitos. No caso dos menores de idade, deberán obter a correspondente autorización outorgada pola persoa que exerza a patria potestade ou tutela, responsabilizándose da actuación do menor, no cumprimento das normas da presente Ordenanza e da boa utilización da arma, respondendo dos danos e perdas que puidesen ser causados polo menor e do pagamento da multa por infracción, no seu caso, ante a autoridade municipal. • Fotocopia autenticada do DNI ou Tarxeta de residencia. • Factura ou documento de adquisición da arma, así como o documento onde se especifiquen as características desta. • Informe favorable da Policía Local referente á conduta e antecedentes do solicitante, en cumprimento do establecido no artigo 98 do Real Decreto 137/1993, de 29 de xaneiro, polo que se aproba o Regulamento de armas. • Comprobante expedido pola Xefatura da Policía Local, de que a arma autorizada se corresponde coa documentación xustificativa da súa adquisición e coas características reguladas na presente Ordenanza. • Certificado de antecedentes penais, expedido polo Rexistro Central de Penados e Rebeldes do Ministerio de Xustiza • Xustificante no seu caso, do pagamento da taxa establecida na correspondente Ordenanza fiscal. • Díptico branco e tríptico amarelo (sen marcas ni dobreces), que se poden adquirir nos establecementos de venda autorizados ou na Intervención de Armas da Garda Civil. Os posuidores de Licenza de armas tipo A en situación de servizo activo estarán exentos de acordo co disposto no art.98.4 do Regulamento de armas, de presentación do Certificado médico así como da realización do Informe de conduta por parte da Policía Local. Artigo 13.13.1.- A tarxeta de armas expedirase previa tramitación do correspondente expediente administrativo, por Resolución da Alcaldía-Presidencia. A notificación da Resolución adoptada considérase o xustificante do outorgamento da autorización da arma.13.2.- A tarxeta de armas expedirase en impresos, que confeccionará a Dirección Xeral da Garda Civil. Estes impresos poderanse adquirir na Intervención de Armas da Garda Civil ou ben nos puntos de venda autorizados.13.4.- En cada impreso poderanse indicar ata seis armas. Cando se trate de tarxetas da categoría 4ª-2 (B) e o número de armas exceda de seis, a persoa interesada poderá ser titular de máis dunha tarxeta.13.4.- Do impreso destinarase un exemplar ao interesado; o segundo será remitido pola Alcaldía-Presidencia á Intervención de Armas da Garda Civil e o terceiro figurará no expediente tramitado.13.5.- O titular da tarxeta de armas deberá levar consigo a tarxeta expedida, xunto coa notificación da Resolución da Alcaldía-Presidencia pola que se autoriza a arma. Artigo 14. A renovación da tarxeta de armas requirirá a tramitación dun expediente administrativo similar ao da concesión. Artigo 15. Todo propietario de armas, cando estas se vendesen ou retirasen do seu uso, deberá dar coñecemento á Alcaldía-Presidencia no prazo máximo dun mes, co obxecto de anular ou modificar a tarxeta correspondente. Artigo 16. As autorizacións sobre armas expedidas polo Concello de Riveira perderán a súa validez nos seguintes supostos: Ao finalizar o período establecido na súa concesión, sen prexuízo da súa posible renovación. • Por Resolución da Alcaldía-Presidencia, previa comunicación do titular, nos supostos establecidos no artigo anterior. • Por revogación imposta por sanción administrativa, conforme establece o capítulo seguinte. CAPÍTULO 4. RÉXIME SANCIONADOR Artigo 17.17.1.- A comisión de calquera infracción administrativa no manexo e utilización das armas autorizadas, dará lugar á apertura e tramitación do correspondente procedemento sancionador.17.2.- O Concello de Riveira é competente para instruír e sancionar as infraccións administrativas cualificadas como leves no artigo 157 do Real Decreto 137/1993, de 29 de xaneiro, polo que se aproba o Regulamento de Armas.17.3.- As infraccións administrativas cualificadas como graves ou moi graves, sempre que os feitos non fosen constitutivos de delito, serán sancionadas polo Delegado do Goberno na provincia. En caso de que o Concello de Riveira tivese coñecemento da comisión dunha infracción administrativa que puidese ser cualificada como grave ou moi grave, elevará o asunto á Delegación co obxecto de que se proceda á apertura do correspondente expediente. Artigo 18.18.1.- Conforme establece o artigo 157 do Real Decreto 137/1993, de 29 de xaneiro, polo que se aproba o Regulamento de armas, serán consideradas infraccións leves e sancionadas: a. As tipificadas nos apartados b a f do artigo 156 do Real Decreto 137/1993, de 29 de xaneiro, polo que se aproba o Regulamento de armas, referidas a armas brancas, de aire comprimido, ou as demais comprendidas nas categorías 4 a 7, con multas de ata 300,51€. b. A omisión das revistas, dos depósitos ou da exhibición das armas aos axentes da autoridade, cando sexan obrigatorios, con multa de ata 150,25 € e retirada das armas. c. O incumprimento da obriga de dar conta á Garda Civil e á Alcaldía-Presidencia da perda, destrución, roubo ou subtracción das armas, multa de ata 150,25 €. d. O incumprimento da obriga de dar conta á Garda Civil e á Alcaldía-Presidencia da perda, destrución, roubo ou subtracción das licenzas ou guías de pertenza, con multa de ata 150,25 € e retirada das armas. e. A omisión de calquera outra clase de información ou das declaracións que sexan obrigatorias: 1. Con multa de ata 300,51 €, cando se trate de armeiros profesionais.2. Con multa de ata 150,25 €, cando se trate de particulares. f. As demais contravencións do Real Decreto 137/1993, de 29 de xaneiro, polo que se aproba o Regulamento de armas, da Lei Orgánica 1/92 de 21 de febreiro e da presente Ordenanza, non tipificadas como infraccións moi graves ou graves, con multa de ata 300,51 €, conxunta ou alternativamente con incautación dos instrumentos ou efectos utilizados ou retirada das armas ou das súas documentacións.18.2.- A retirada das armas implica o desposuimento destas e a prohibición da adquisición e tenencia doutras durante o prazo que se determine, que non poderá exceder de dous anos.18.3.- A retirada das licenzas ou autorizacións especiais supón a súa revogación; constituirá impedimento para a súa renovación durante o tempo, non superior a dous anos, polo que se impuxese a retirada, e implicará o depósito obrigatorio das armas. Artigo 19.- Competencia A competencia para resolver os procedementos sancionadores e, no seu caso, para impoñer as sancións establecidas na presente Ordenanza correspóndelle á Alcaldía-Presidencia. Disposición adicional primeira Todos os solicitantes da tarxeta de armas están obrigados ao puntual cumprimento desta Ordenanza e de cantas disposicións complementarias puidese ditar o Concello de Riveira ou a autoridade competente. Así mesmo, calquera cidadán poderá poñer en coñecemento da Administración as infraccións desta Ordenanza que presencien, ou das que teñan un coñecemento certo. Disposición adicional segunda Contra as resolucións que se diten, caberá interpoñer os recursos establecidos con carácter xeral na lexislación vixente. Disposición transitoria O Concello de Riveira procederá a actualizar o rexistro de tarxetas de armas emitidas, para o que ditará as ordes oportunas para que se actualicen os datos que, a día de hoxe, figuran nos arquivos municipais. Disposición derrogatoria única Quedan derrogadas cantas normas de igual ou inferior rango se opoñan ao establecido na presente Ordenanza. Disposición final primeira As tarxetas de armas concedidas con anterioridade á entrada en vigor do presente Regulamento terán validez ata o 31 de decembro de 2014. Chegada esta data, deberán solicitar a súa renovación conforme co establecido na presente Ordenanza. Disposición final segunda De conformidade co establecido no artigo 70.2 da Lei 7/1985, de 2 de abril, reguladora das bases do réxime local, a presente Ordenanza entrará en vigor unha vez sexa publicada integramente no Boletín Oficial da Provincia e logo de transcorrer o prazo establecido no artigo 65.2 da citada norma. Riveira, 20 de outubro de 2017. O alcalde-presidente Asdo. Manuel Ruiz Rivas